ઇ-મેમો ફરી શરૂ થતાં જ રવિવારની રજામાં ઓછા ટ્રાફિક વચ્ચે પણ લોકોમાં સ્વયંશિસ્તના દર્શન થવા લાગ્યાં છે. અમદાવાદ, સુરત, વડોદરા અને રાજકોટ શહેરમાં ટ્રાફિક પોલીસની ઈ-મેમો પદ્ધતિ ફરી શરૂ થઈ છે. શહેરના રસ્તાઓ ઉપર ટ્રાફિકના નિયમોની ‘ઐસી-તૈસી’ કરતાં વાહનચાલકો કેમેરામાં કેદ થઈ જશે અને ઘરે જ ઈ-મેમો ફટકારવામાં આવશે. ત્રણ મહિના પછી ફરી ઈ-મેમો બનાવવાનું શરૂ થયું તેના પહેલાં દિવસે ટ્રાફિક પોલીસે વધીને 1000 ઈ-મેમો બનાવ્યાં છે. ટ્રાફિક શાખાના ઉચ્ચ સૂત્રોનું કહેવું છે કે, લોકોને ખોટા ઈ-મેમો ન મળે તેની ચિવટ રાખવા માટે જરૂરી સિસ્ટમ ગોઠવાઈ રહી છે. બે-ત્રણ દિવસમાં દરરોજના 5000 ઈ-મેમો તૈયાર થઈ જશે. ટ્રાફિક નિયમભંગ કરનાર વાહનચાલકોને આગામી બુધવાર, ગુરૂવારથી ‘સ્પીડપોસ્ટ’માં ઈ-મેમો મળતાં થઈ જશે. ઈ-મેમો મળતાં લોકો જુની પદ્ધતિએ જ દંડ ભરવાનો રહેશે.